  Туспуктэм: Руслан Нуриахметов Майя Бывальцева Дышетон юртъёсты кышктылкъёслэсь утён вылысь Ижысь школаослэн пырон ӧсъёсазы домофонъёс пуктозы. Со сярысь анай-атайёсын элькун кенешонын веразы, ивортӥз Удмуртиысь дышетонъя но тодосъя министерстволэн пресс-службаез. « 88 номеро школаын учыр бере пумкылъян кутэмын, матысь толэзьёсы вань школаосын теракт сярысь ивортӥсь сӧзнэтъёс пуктэмын луозы. Дышетон юртъёсы пырон ӧсъёсы но азбаразы пырон ӟезьыосы домофонъёс пуктэмын луозы » Дмитрий Чистяков, Ижкар администарцилэн тӧроезлэн мер политикая воштӥсез Удмуртиысь кивалтэтлэн тӧроезлэн воштӥсез Татьяна Чуракова вераз, 88 номеро школаысь дышетскисьёсын психологъёс ар но ӝыныозь ужалозы. Кулэ луиз ке, юрттэт азьланьтэмын луоз. Элькунысь дышетонъя но тодосъя министр Светлана Болотникова верамъя, азьвыл кылдытэм визь-кенеш сётонъя центрын психологъёслэн ставкаоссы йылтэмын луозы. Со сяна, Удмуртия Россиысь калыкез дышетонъя министерствое школаосын штатной психологъёслэсь лыдзэс будэтыны куронэн вазиськиз. Тодэ вайытом, 3-тӥ коньывуонэ 88 номеро школалэн юртаз тупатъян ужъёсты кутскизы. Та арнязэ пиналъёс дистанционной амалэн дышетскозы, собере бускель школаосы ветлозы. Отын пиналъёс но анай-атайёссы понна психологи юрттэт сётонъя кабинетъёс ужалозы. Озьы ик психологъёсын 8-800-100-24-47 но 8-800-100-09-06 номеро телефонъёсъя вераськыны луэ. Тегъёс: школаос кышкыттэмлык Ижкар  